**VIS DIN ZORI**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VIS DIN ZORI

Voi fi mereu mai singur

Când vor cuprinde zorii,

Cu alba lor văpaie,

Pământ, şi cer, şi ape.

Voi fi la fel de singur

Cum singuri sunt condorii

Când lin, străbat văzduhul

Cu soare să se-adape.

Voi fi mereu mai singur

Şi noaptea mai aproape.

Şi doar o clipă gândul

Va înfrunta ursita

Ce te-a legat de stele

Menindu-te crăiasă.

Şi doar o clipă, poate,

Stăpâna şi iubita

Vor îndrepta spre mine

Privirile lor grele.

Şi doar o clipă gândul

Te va zări în ele.

Atunci am să te mângâi

Cu foşnet de petale

Şi buzele-mi uscate

Te'or săruta cu dor.

Atunci am să te mângâi

Cu cântec de vestale

Şi am să uit dureri,

În alte lumi purtate.

Atunci am să te mângâi

Chiar de vei fi departe!